‘La reina sola’, de Jorge Molist, protagonista d’una nova sessió del Club de Lectura
2025-07-24

El mes de febrer arriba a la seua fi i, com és habitual, la Biblioteca d’Adults celebra una nova sessió del Club de Lectura, el qual tindrà lloc el divendres 25 de febrer, a partir de les 19.00 hores, a la Sala d’Audiovisuals de la Casa de Cultura.

En aquesta ocasió, les components del Club de Lectura dedicaran la tertúlia literària a la novel·la de Jorge Molist, ‘La reina sola’, que conta la història d’una dona enfrontada als tres majors poders de la seua època: amor, odi i venjança. Per a la crítica, es tracta d’una apassionant història que va canviar el destí d’Espanya i el poder al Mediterrani.

Nascut a Barcelona en 1951, Jorge Molist va passar la seua infància en la biblioteca municipal del barri del Raval de Barcelona, on va descobrir la seua passió per la lectura i escriptura. No obstant això, per raons econòmiques va haver de començar a treballar als 14 anys com a aprenent en una impremta. En els següents anys va simultanejar treballs d’aprenent en un taller mecànic i un altre de reparació de radis i televisors amb el batxillerat nocturn. Va cursar la carrera d’enginyer industrial ajudant-se amb treballs variats que van incloure peó d’obra, classes particulars, cobrador de rebuts, extra de cinema, venedor de llibres…

El 1996, va reprendre la seua vella passió de la infància per l’escriptura i va publicar la seua primera novel·la, l’any 2000, amb el títol de “Los muros de Jericó”. El 2008 va abandonar la seua activitat professional com a Director General de Paramount Pictures Home Entertainment (divisió videogràfica de Paramount Pictures Spain SL) per a dedicar-se a l’escriptura completament.

Qualsevol persona que vulga formar part del Club de Lectura, pot passar-se per la Biblioteca d’Adults on li donaran tota la informació pertinent.